夜起觀雪一首
作者：劉一止
朝代：宋

paragraphs: 寒空夜作山林聲，打窗窸窣饑鼠行。
褰帷忽怪窗淡白，開門雪飛縱復横。
天上瑞花開又落，庭下疏梅初破萼。
忍寒耐苦發孤妍，似與老人甘落莫。
遙憐國難何時清，嗣皇求衣天未明。
長蛇封豕欲薦食，執筆固陋慚書生。
皇天悔禍今可卜，乞與江湖比歲熟。
莫言此雪不樂饑，便是天公真雨粟。